b'\n_START_ARTICLE_\nVodnikov trg, Maribor\n_START_PARAGRAPH_\nVodnikov trg je trg v Mariboru. Leta 1899 so nov trg v Koro\xc5\xa1kem predmestju poimenovali Schmid Platz (Schmidtov trg), po \xc2\xa0nekdanjem mestnem svetniku in lastniku gostilne Pri levu na novem trgu Antonu Schmidtu (1835\xe2\x80\x931888). S pove\xc4\x8danjem prometa so ozke mestne ulice v drugi polovici 19. stoletja postale ozko grlo pri prevozu blaga v vseh smereh in med drugimi tudi med Magdalenskim in Koro\xc5\xa1kim predmestjem. Da bi sprostili promet po Glavnem trgu, so hoteli urediti novo povezavo s prebojem Voja\xc5\xa1ni\xc5\xa1kega trga. Ob tem so poru\xc5\xa1ili del mestnega obzidja, zasuli mestni jarek in pred obzidjem podrli hi\xc5\xa1ico, v kateri naj bi po legendi stanoval mizar, ki je leta 1532 re\xc5\xa1il mesto pred Turki. Ker je so\xc4\x8dasno mo\xc4\x8dno upadel promet na mestnih tedenskih sejmih na Glavnem trgu in okoli\xc5\xa1kih ulicah, ki so nudile premalo prostora prodajalcem in kupcem, so leta 1900 na novem trgu uredili novo mestno tr\xc5\xbenico. Leta 1919 so ga preimenovali v Vodnikov trg. Po nem\xc5\xa1ki ukopaciji leta 1941 so ga ponovno poimenovali Schmid Platz. Maja 1945 so mu vrnili slovensko ime Vodnikov trg. Valentin Vodnik (1758\xe2\x80\x931819) je bil pesnik, slovni\xc4\x8dar, novi\xc4\x8dar in \xc5\xa1olnik. Po kon\xc4\x8dani gimnaziji je bil v fran\xc4\x8di\xc5\xa1kanskem redu \xc5\xa1tudiral teologijo. Pozneje je kot duhovnik deloval v raznih krajih.'